Visit Tampereen teettämän tutkimuksen mukaan suomalaisten yöpymiset lisääntyivät Tampereella elokuussa kaksi prosenttia ja ulkomaalaisten yöpymiset jopa 58 prosenttia vuoden takaiseen verrattuna. Tampereella kirjattiin 115 000 yöpymistä, joista kotimaisia oli 87 200 ja ulkomaisia 27 800. Eniten ulkomaalaisten yöpymisiä kirjattiin Tampereella saksalaisille: 3200 yötä. Yhteensä yöpymiset lisääntyivät 12 prosenttia viime vuoden elokuusta.

Tampereella kirjattiin tammikuusta elokuun loppuun 628 000 kotimaista ja 128 000 ulkomaista yöpymistä. Yhteensä kasvua kertyi 6 prosenttia; kotimaisten yöpymisten määrä lisääntyi 6 prosenttia ja ulkomaalaisten yöpymisten määrä 11 prosenttia. Tampereen markkinaosuus koko maan yöpymisistä oli elokuussa 5,1 prosenttia.

– Kaikista Tampereella yöpyneistä ulkomaalaisten osuus oli jo 24 prosenttia. Kun huomioidaan se, että ulkomaalainen vierailija käyttää Tampereella rahaa melkein kolme kertaa enemmän kuin suomalainen vierailija, nämä kasvuluvut ovat ihan mahtavia, Visit Tampereen Markkinointi- ja viestintäjohtaja Karoliina Lehtonen iloitsee.

Tampereen rekisteröityjen majoitusliikkeiden huoneiden käyttöaste nousi 10 prosentilla verrattuna viime vuoteen. Yöpyneistä matkailijoista 84,1 % oli suomalaisia ja 15,9 % ulkomaalaisia. 23 % yöpymisistä oli työmatkalijoiden tekemiä. Huoneiden käyttöaste nousi 10 prosentilla verrattuna viime vuoteen. Huoneen keskihinta oli 110 euroa. Yhteensä rekisteröityjen majoitusliikkeiden myynti oli elokuussa 7,38 miljoonaa euroa, kun vuotta aiemmin myynti oli 5,98 miljoonaa euroa.

– Tampereella oli upea matkailukesä. Tampere-talossa avattiin täysin uudistunut ja maailman ainoa Muumimuseo, ja Särkänniemen uutuuslaite Hype toi nostetta matkailijoiden kesänviettoon. Lisäksi täällä järjestettiin hienoja kansainvälisiä tapahtumia kuten esimerkiksi Pohjoismaiden suurin hiphop-festivaali Blockfest, painin juniorien MM-kisat ja Teatterikesä – kotimaiselle yleisölle suunnatuista tapahtumista puhumattakaan. Tehty työ tuottaa erinomaista tulosta, Lehtonen riemuitsee.